Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/005 PT/Norte-Centro Automotive, Portugalska) /* COM/2011/0664 konč. */





OBRAZLOŽITVENI MEMORANDUM Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira. Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2]. Portugalska je 6. junija 2011 vložila vlogo EGF/2011/005 PT/Norte-Centro Automotive za finančni prispevek iz ESPG po odpuščanju presežnih delavcev v treh podjetjih, ki delujejo v panogi, razvrščeni v oddelek 29 NACE Revizija 2 („Proizvodnja motornih vozil, prikolic in polprikolic“)[3] v regijah po ravni NUTS II Norte (PT11) in Centro (PT16) na Portugalskem. Komisija je vlogo temeljito preučila in v skladu s členom 10 Uredbe (ES) št. 1927/2006 sklenila, da so izpolnjeni pogoji za finančni prispevek na podlagi te uredbe. POVZETEK VLOGE IN ANALIZA Ključni podatki: || Referenčna št. ESPG || EGF/2011/005 Država članica || Portugalska Člen 2 || (b) Zadevna podjetja || 3 Regiji po ravni NUTS II || Norte (PT11) Centro (PT16) Oddelek NACE Revizija 2 || 29 („Proizvodnja motornih vozil, prikolic in polprikolic“) Referenčno obdobje || 1. 7. 2010 – 1. 4. 2011 Datum začetka izvajanja prilagojenih storitev || 1. 7. 2010 Datum vloge || 6. 6. 2011 Odpuščeni delavci v referenčnem obdobju || 726 Odpuščeni delavci, za katere je predvidena pomoč || 726 Izdatki za prilagojene storitve (v EUR) || 2 241 100 Izdatki za izvajanje ESPG[4] (v EUR) || 95 000 Izdatki za izvajanje ESPG (v %) || 4,07 Celotni proračun (v EUR) || 2 336 100 Prispevek ESPG (65 %) (v EUR) || 1 518 465 1. Vloga je bila vložena pri Komisiji 6. junija 2011, do 18. julija 2011 pa je bila dopolnjena z dodatnimi informacijami. 2. Vloga izpolnjuje pogoje za uporabo sredstev ESPG iz člena 2(b) Uredbe (ES) št. 1927/2006 in je bila vložena v roku 10 tednov iz člena 5 navedene uredbe. Povezava med odpuščanjem presežnih delavcev in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize 3. Za vzpostavitev povezave med odpuščanjem presežnih delavcev ter svetovno finančno in gospodarsko krizo Portugalska trdi, da je avtomobilska industrija po svetu zaradi krize pod posebnim pritiskom. Ker je okrog 60 do 80 % (odvisno od države članice) novih avtomobilov v Evropi kupljenih s posojilom, je Komisija že priznala, da je finančna kriza, ki je povzročila upad gospodarske rasti, avtomobilsko industrijo posebno hudo prizadela. V skladu z Evropskim združenjem proizvajalcev avtomobilov (ACEA) se je leta 2009 povpraševanje po novih motornih vozilih v Evropski Uniji zmanjšalo za 5,6 % v primerjavi z letom 2008 ter za 13,3 % v primerjavi s predkriznim letom 2007. EU je tako sledila gibanjem na svetovni ravni, kjer je povpraševanje po novih motornih vozilih upadlo za 5,6 % v letu 2009 v primerjavi z letom 2008. Proizvajalci motornih vozil so zaradi upada povpraševanja še močneje zmanjšali proizvodnjo. Leta 2009 je proizvodnja motornih vozil v EU upadla za 17 % v primerjavi z letom 2008 in za 23 % v primerjavi z letom 2007. Negativno gibanje se je nadaljevalo v letu 2010. Proizvodnja motornih vozil v EU je bila v prvih treh četrtletjih leta 2010 14 % nižja kot v istem obdobju leta 2008. 4. Zmanjšanje povpraševanja po električni opremi za vozila, ki je sledilo upadu proizvodnje vozil, in nezmožnost dodatnega zmanjšanja proizvodnih stroškov in/ali dostopa do posojila sta povzročila zaprtje Krombert & Schubert Portugal, Lda in proizvodnega obrata podjetja Lear v Guardi. Zaprtje Leoni Wiring Systems Viana, Lda so povzročile težke gospodarske razmere zaradi krize in premestitev proizvodnega obrata v Maroko. 5. Argumenti, ki so bili predloženi v prejšnjih primerih[5] v zvezi z avtomobilsko industrijo, kjer je bilo odpuščanje neposredna posledica krize, ostajajo veljavni. Prikaz števila odpuščenih delavcev in skladnost z merili iz člena 2(b) 6. Portugalska je vlogo vložila na podlagi merila za pomoč iz člena 2(b) Uredbe (ES) št. 1927/2006, ki zahteva vsaj 500 presežnih delavcev v devetmesečnem obdobju v podjetjih, ki delujejo v istem oddelku NACE Revizija 2 v eni regiji ali dveh sosednjih regijah po ravni NUTS II v državi članici. 7. V vlogi je navedenih 726 odpuščenih delavcev v devetmesečnem referenčnem obdobju od 1. julija 2010 do 1. aprila 2011 v treh podjetjih, ki delujejo v oddelku 29 NACE Revizija 2 („Proizvodnja motornih vozil, prikolic in polprikolic“)[6] v regijah po ravni NUTS II Norte (PT11) in Centro (PT16). Število odpuščenih delavcev je bilo izračunano v skladu z drugo alineo drugega odstavka člena 2 Uredbe (ES) št. 1927/2006. Razlaga nepredvidene narave navedenega odpuščanja 8. Portugalski organi trdijo, da so proizvajalci motornih vozil nekaj časa pritiskali na dobavitelje, da znižajo svoje marže. Nepričakovan, močan in s krizo povezan upad povpraševanja po motornih vozilih leta 2009, ki ga ni bilo mogoče predvideti, je znatno skrčil izkoriščenost proizvodnih zmogljivosti. Evropski proizvajalci sestavnih delov za avtomobile so se za zmanjšanje proizvodnih stroškov odločili optimizirati proizvodne zmogljivosti nekaterih svojih obratov, druge pa so zaprli. Opredelitev podjetij, ki odpuščajo, in delavcev, za katere je predvidena pomoč 9. Vloga se nanaša na 726 odpuščenih delavcev v naslednjih podjetjih: Podjetja in število odpuščenih delavcev Leoni Wiring Systems Viana, Lda || 332 Kromberg & Schubert Portugal, Lda || 120 Delphi Automotive Systems – Portugal, S.A. || 274 Skupaj podjetja: 3 || Skupaj odpuščeni delavci: 726 10. Pomoč je predvidena za vseh 726 odpuščenih delavcev. Vendar portugalski organi na podlagi izkušenj z upravljanjem prispevkov iz ESPG ocenjujejo, da se bo za pomoč iz ESPG odločilo približno 500 delavcev. 11. Delavci, za katere je predvidena pomoč: Kategorija || Število || Odstotek Moški || 248 || 34,16 Ženske || 478 || 65,84 Državljani EU || 726 || 100,00 Državljani držav, ki niso članice EU || 0 || 0,00 Stari od 15 do 24 let || 3 || 0,41 Stari od 25 do 54 let[7] || 709 || 97,66 Stari od 55 do 64 let || 14 || 1,93 Starejši od 64 let || 0 || 0,00 12. Trije teh delavcev imajo dolgotrajne zdravstvene težave ali so invalidni. 13. Razčlenitev po poklicnih kategorijah: Kategorija || Število || Odstotek Menedžerji || 15 || 2,07 Strokovnjaki || 14 || 1,93 Tehniki in drugi strokovni sodelavci || 99 || 13,64 Uradniki || 57 || 7,85 Poklici za storitve || 1 || 0,13 Poklici za neindustrijski način dela || 9 || 1,24 Upravljavci strojev in naprav || 474 || 65,29 Poklici za preprosta dela || 57 || 7,85 14. Po stopnji izobrazbe je razčlenitev naslednja: Stopnja izobrazbe || Število || Odstotek Osnovna izobrazba[8] || 469 || 64,60 Sekundarna izobrazba || 221 || 30,44 Terciarna izobrazba || 36 || 4,96 15. Portugalska je v skladu s členom 7 Uredbe (ES) št. 1927/2006 potrdila, da je uporabila politiko enakosti spolov ter politiko nerazlikovanja ter da ju bo na različnih stopnjah izvajanja ESPG in še zlasti pri dostopu do sredstev iz ESPG naprej uporabljala. Opis zadevnega območja ter njegovih organov in zainteresiranih strani 16. Regija Norte je najgosteje poseljena regija v državi, ima pa tudi najnižji dohodek na prebivalca ter najvišjo stopnjo brezposelnosti. Stopnje izobrazbe in usposobljenosti prebivalstva so nizke. Regija je močno odvisna od industrije in je najmočnejša v tradicionalnih panogah (kot so tekstil, oblačila, obutev in plutovina), v katerih je bila uspešna na izvoznih trgih. Kmetijstvo je močno na področju mleka in vina (zlasti portovca), gozdarstvo pa je sektor s potencialnim razvojem v prihodnosti. 17. Regija Centro je redkeje poseljena in ima starajoče se prebivalstvo (z indeksom staranja 153 % leta 2009, kar je več kot nacionalno povprečje v višini 118 %). Industrijska osnova regije je vrsta tradicionalnih proizvodnih struktur, ki so odvisne od poceni delovne sile in premalo konkurenčne. Te okoliščine ter nizka stopnja izobrazbe in usposobljenosti prebivalstva (okoli 46 % delovne sile se je šolalo šest let ali manj) lahko pojasnijo nizko regionalno produktivnost. Brezposelnost je nizka, predvsem zaradi migracije aktivnega prebivalstva na urbana območja ali v tujino. 18. Glavni zadevni organi so Instituto do Emprego e Formação Profissional (IEFP, I.P.), organ javne uprave z decentraliziranimi zavodi za zaposlovanje in središči za poklicno usposabljanje; sindikati: STIMM, SINDEL in SIMA; ter Associação de Fabricantes para a Industria Automóvel-AFIA (portugalsko združenje proizvajalcev avtomobilske industrije). Druge zadevne zainteresirane strani so skupni centri za poklicno usposabljanje (centri, ki jih skupno upravljajo IEPF, I.P in sektorski partnerji – organizacije delodajalcev in/ali sindikati – kot so CINEL, CEPRA, INOVINTER in CEFOSAP). Pričakovani vpliv odpuščanja presežnih delavcev na lokalno, regionalno ali državno zaposlenost 19. Po podatkih državnega statističnega inštituta (INE) je bila stopnja brezposelnosti na Portugalskem v tretjem četrtletju leta 2010 10,9 %, kar je za 1,1 % več kot v istem obdobju leta 2009. Stopnja brezposelnosti v regiji Norte se je dvignila z 11,6 % v tretjem četrtletju leta 2009 na 13,2 % v istem obdobju leta 2010 in je najvišja stopnja brezposelnosti v državi. Stopnja brezposelnosti v regiji Centro se je rahlo dvignila (s 7,2 % na 7,4 % v istem obdobju kot pri regiji Norte). 20. Lokalni vpliv odpuščanja je velik zaradi kombinacije teh dejavnikov, ki zadevne delavce in regije postavljajo v nenavaden in težek položaj. 21. Podpora iz ESPG je bila regijama, kjer je do tega odpuščanja prišlo, že odobrena za vlogo EGF/2009/001 PT/Norte-Centro. Usklajeni sveženj prilagojenih storitev, ki jih je treba financirati, in razčlenitev predvidenih stroškov, vključno z dopolnjevanjem z ukrepi, financiranimi iz strukturnih skladov 22. Predlog zajema naslednje ukrepe, ki skupaj tvorijo usklajeni sveženj prilagojenih storitev za ponovno vključevanje delavcev na trg dela: – Informiranje, oblikovanje profilov in svetovanje: Informiranje in oblikovanje profilov zajemata obveščanje vseh morebitnih upravičencev o razpoložljivih ukrepih, spodbujanje delavcev k dejavnemu sodelovanju v njih, zagotavljanje informacij o trgu dela ter izdelavo in prilagoditev individualnih osebnih zaposlitvenih načrtov, v katerih je opis ukrepov, pri katerih delavci nameravajo sodelovati. Za informiranje in oblikovanje profila bodo poskrbeli zavodi za zaposlovanje, saj se to ne financira iz ESPG. Svetovanje bo vključevalo ukrepe v zvezi s horizontalnimi vprašanji, kot so motivacija do dela in motivacija za usposabljanje in preusposabljanje, vseživljenjsko učenje; osebni razvoj in spodbujanje samozaupanja ter inštruiranje pri iskanju zaposlitve. Nadomestila za prehrano in prevoz bodo strogo omejena in dodeljena pod strogimi pogoji. – Priznavanje, potrjevanje in izdajanje potrdil o kompetencah: S pomočjo priznanih „Centros de Novas Oportunidades – CNO“ (centrov za nove priložnosti) bodo delavci opredelili znanja in spretnosti, ki so jih v življenju pridobili na formalen in neformalen način. Na individualnih in skupinskih svetovanjih bodo delavci s strokovnjaki za usposabljanje pripravili mapo, v kateri bo dokumentacija o njihovem učnem procesu, kar bo omogočilo potrditev šolskih in/ali poklicnih spričeval. – Poklicno usposabljanje: Delavci bodo imeli usposabljanje, ki bo najbolj ustrezalo njihovi stopnji izobrazbe in usposobljenosti, kar jim bo pomagalo do hitre ponovne vključitve na trg dela. Organizirani bodo tečaji usposabljanja za odrasle, ki se bodo zaključili z dvema potrdiloma (za izobrazbo in poklicno usposabljanje). Del usposabljanja bo potekal v obliki modulov (prilagodljivo usposabljanje v krajših tečajnih enotah, predstavljenih v referenčnih merilih za usposabljanje nacionalnega kataloga kvalifikacij), del pa v obliki posebnih usposabljanj, primernih za specifične potrebe trga dela. Tečaje bodo izvajali centri za poklicno usposabljanje in druge pristojne ustanove, ki jih je potrdil IEFP, IP[9]. Nadomestila za usposabljanje, prehrano, prevoz, osebno nezgodno zavarovanje in nastanitev bodo strogo omejena in dodeljena pod strogimi pogoji. – Nepovratna finančna pomoč za usposabljanje na lastno pobudo: Ta pomoč bo delavcem omogočila sodelovanje na ustreznih tečajih usposabljanja, o katerih so se dogovorili v okviru svojih zaposlitvenih načrtov in ki jih ponujajo priznane izobraževalne ustanove. Delavci se bodo lahko udeležili več kot enega tečaja, zaporedno ali sočasno. Udeleženci te oblike usposabljanja bodo prejeli nepovratna sredstva do 8 000 EUR (za kritje izdatkov usposabljanja in nadomestilo za usposabljanje), dodeljena pod strogimi pogoji. – Podpora pri samostojnem iskanju zaposlitve: Nepovratna sredstva se dodelijo delavcem, ki si v obdobju izvajanja svežnja prilagojenih ukrepov ESPG sami najdejo novo zaposlitev za polni delovni čas. Znesek pomoči je odvisen od trajanja ponujene pogodbe in se lahko poveča, če je novo delovno mesto od kraja prebivališča delavca oddaljeno vsaj 100 km. – Spodbuda za zaposlovanje: Za spodbujanje novih delovnih mest se lahko dodeli finančna podpora delodajalcem, ki z upravičencem do ukrepov iz ESPG podpišejo pogodbo za zaposlitev za polni delovni čas. Pogodba mora biti sklenjena za najmanj 12 mesecev, večja spodbuda pa se plača tistim, ki zaposlijo delavce za nedoločen čas. – Pomoč za podjetnike: Za tiste delavce, ki želijo ustanoviti lastno podjetje, bo organizirano usposabljanje, na katerem bodo pridobili posebna znanja in kompetence za ustanavljanje in upravljanje malih podjetij. Udeležba na usposabljanju je nujna pred odločitvijo o podpori ustanavljanju podjetij, razen ko je dokazano, da ima oseba ustrezno izobrazbo ali poslovne izkušnje. Tehnična pomoč za projekte zajema dejavnosti, s katerimi se podpira razvoj poslovne ideje, priprava poslovnega načrta, ustanovitev podjetja in spremljanje projekta med prvim letom delovanja. Osebno nezgodno zavarovanje ter nadomestila za prehrano in prevoz bodo strogo omejeni in dodeljeni pod strogimi pogoji. – Podpora za ustanavljanje podjetij: Po zaključitvi podjetniškega usposabljanja in priprave bodo delavci prejeli nepovratna sredstva v višini 20 000 EUR za vsako novo ustvarjeno delovno mesto (in za največ tri), vključno z ustanoviteljem podjetja. Na ustvarjenih delovnih mestih se morajo zaposliti drugi upravičenci do ukrepov iz ESPG ali brezposelne osebe iz zavodov za zaposlovanje v regiji; za polni delovni čas in vsaj dve leti. – Načrt vključevanja: Delavcem se bo zagotovilo vsaj 30 ur delovnih izkušenj na teden v obdobju 6 do 12 mesecev. Cilj tega ukrepa je zagotoviti, da ti delavci ne izgubijo stika z drugimi delavci, da niso osamljeni in ne izgubijo motivacije, tako da dobijo možnost za pridobitev novih znanj in spretnosti ter izboljšajo svojo zaposljivost po obdobju vključevanja. Delavci bodo za določen čas zaposleni pri neprofitnih organizacijah; zaradi tega bodo namesto do plače upravičeni do dodatkov za prehrano, prevoz in zavarovanje ter do mesečnega nadomestila. 23. Izdatki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo pripravo, upravljanje in nadzor ter širjenje informacij in obveščanje javnosti. 24. Prilagojene storitve, ki so jih predstavili portugalski organi, so aktivni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Portugalski organi ocenjujejo, da skupni stroški teh storitev znašajo 2 241 100 EUR, izdatki za izvajanje ESPG pa 95 000 EUR (kar je 4,24 % celotnega zneska). Skupni zaprošeni prispevek iz ESPG je 1 518 465 EUR (65 % skupnih stroškov). Ukrepi || Predvideno število delavcev, ki naj bi prejeli pomoč || Predvideni strošek na delavca, ki naj bi prejel pomoč (v EUR) || Skupni stroški (ESPG in nacionalno sofinanciranje) (v EUR) Prilagojene storitve (prvi odstavek člena 3 Uredbe (ES) št. 1927/2006) Informiranje, oblikovanje profilov in svetovanje[10] (Orientação profissional) || 100 || 165 || 16 500 Priznavanje, potrjevanje ter izdajanje potrdil o kompetencah (RVCC) || 40 || 640 || 25 600 Poklicno usposabljanje (Formação profissional) || 100 || 6 000 || 600 000 Nepovratna finančna pomoč za usposabljanje na lastno pobudo (Subsidio à formação por iniciativa individual) || 75 || 4 000 || 300 000 Podpora pri samostojnem iskanju zaposlitve (Apoio à auto-colocação) || 100 || 1 100 || 110 000 Spodbuda za zaposlovanje (Apoio à contratação) || 60 || 2 400 || 144 000 Pomoč za podjetnike (Apoio à criação do proprio emprego ou empresa – formação e apoio técnico ao projecto) || 50 || 2 100 || 105 000 Podpora za ustanavljanje podjetij (Apoio à criação da empresa) || 35 || 20 000 || 700 000 Načrt vključevanja (Planos de integração) || 75 || 3 200 || 240 000 Vmesni seštevek prilagojenih storitev || || 2 241 100 Izdatki za izvajanje ESPG (tretji odstavek člena 3 Uredbe (ES) št. 1927/2006) Priprava || || 2 000 Upravljanje || || 90 000 Širjenje informacij in obveščanje javnosti || || 2 000 Nadzor || || 1 000 Vmesni seštevek izdatkov za izvajanje ESPG || || 95 000 Skupni predvideni stroški || || 2 336 100 Prispevek iz ESPG (65 % skupnih stroškov) || || 1 518 465 25. Portugalska potrjuje, da opisani ukrepi dopolnjujejo ukrepe, financirane iz strukturnih skladov. Portugalska bo za dejavnosti, financirane iz ESPG, zagotovila tudi jasno revizijsko sled. Prav tako potrjuje, da za druga sredstva EU ne bo zaprosila niti jih ne bo uporabila za te dejavnosti. Datum začetka ali predvidenega začetka izvajanja prilagojenih storitev za prizadete delavce 26. Portugalska je prilagojene storitve za prizadete delavce, vključene v usklajeni sveženj storitev, za katerega je zaprošeno sofinanciranje iz ESPG, začela izvajati 1. julija 2010. Ta datum je zato začetek obdobja upravičenosti za katero koli pomoč, ki bi se lahko dodelila iz ESPG. Postopki za posvetovanje s socialnimi partnerji 27. Vloga je bila predstavljena na sestanku upravnega odbora IEFP, I.P. 21. junija 2011. IEFP, I.P., ki je organ upravljanja in plačilni organ za ukrepe ESPG na Portugalskem, je tristranski organ (predstavniki vlade, delodajalcev in delavcev). 28. Portugalski organi so potrdili, da so ukrepi usklajeni z zahtevami iz nacionalne zakonodaje in zakonodaje EU o kolektivnem odpuščanju. Informacije o ukrepih, ki so obvezni na podlagi nacionalne zakonodaje ali kolektivnih pogodb 29. Kar zadeva merila iz člena 6 Uredbe (ES) št. 1927/2006, so portugalski organi v svoji vlogi: · potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja; · dokazali, da ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev; · potrdili, da navedeni upravičeni ukrepi niso bili financirani iz drugih finančnih instrumentov EU. Sistemi upravljanja in nadzora 30. Portugalska je Komisijo obvestila, da bo finančni prispevek upravljal in nadziral javni zavod za zaposlovanje – Instituto do Emprego e Formação Profissional, I.P. (IEFP, I.P.). Za celotno upravljanje bo pristojna služba za zaposlovanje, za operativno upravljanje pa regionalne delegacije IEFP, I.P. regij Norte in Centro. Celovito finančno poslovodenje bo prevzela služba za upravljanje in finančni nadzor. Za odobritev in izplačilo pomoči bodo odgovorne regionalne delegacije regij Norte in Centro. Večino aktivnih ukrepov bodo izvajali zavodi za zaposlovanje in partnerski subjekti, predvsem skupni centri za poklicno usposabljanje. Portugalska je potrdila, da bo spoštovala načelo delitve funkcij med zadevnimi subjekti in znotraj teh subjektov. 31. Inštitut za upravljanje Evropskega socialnega sklada (Instituto de Gestão do Fundo Social Europeu (IGFSE, I.P.) bo odgovoren za revizijo in nadzor v zvezi s to vlogo za sredstva iz ESPG. Financiranje 32. Na podlagi vloge Portugalske je predlagani prispevek iz ESPG za usklajeni sveženj prilagojenih storitev (vključno z izdatki za izvajanje ESPG) 1 518 465 EUR, kar je 65 % skupnih stroškov. Dodelitev sredstev iz Sklada, ki jo predlaga Komisija, temelji na informacijah, ki jih je predložila Portugalska. 33. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira. 34. Po dodelitvi predlaganega zneska finančnega prispevka bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006. 35. Komisija s tem predlogom za uporabo sredstev ESPG začenja poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, da o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uraden tristranski sestanek. 36. Komisija ločeno pripravi zahtevek za prerazporeditev za vnos posebnih odobritev za prevzem obveznosti v proračun za leto 2011 v skladu s točko 28 Medinstitucionalnega sporazuma z dne 17. maja 2006. Vir odobritev plačil 37. Z globalno prerazporeditvijo bo zahtevano povečanje odobritev plačil za proračunsko postavko ESPG. Odobritve iz navedene proračunske postavke se bodo uporabile za kritje zneska 1 518 465 EUR, potrebnega za to vlogo. Predlog SKLEP EVROPSKEGA PARLAMENTA IN SVETA o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2011/005 PT/Norte-Centro Automotive, Portugalska) EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[11] ter zlasti točke 28 Sporazuma, ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[12] in zlasti člena 12(3) Uredbe, ob upoštevanju predloga Evropske komisije[13], ob upoštevanju naslednjega: (1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela. (2) Področje uporabe ESPG je bilo za vloge, vložene po 1. maju 2009, razširjeno, da bi vključili pomoč za delavce, ki so bili odpuščeni neposredno zaradi svetovne finančne in gospodarske krize. (3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR. (4) Portugalska je 6. junija 2011 vložila vlogo za uporabo sredstev ESPG v zvezi z odpuščanjem presežnih delavcev v treh podjetjih, ki delujejo v panogi, razvrščeni v oddelek 29 NACE Revizija 2 („Proizvodnja motornih vozil, prikolic in polprikolic“), v regijah po ravni NUTS II Norte (PT11) in Centro (PT16) ter jo do 18. julija 2011 dopolnila z dodatnimi informacijami. Vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga zagotovitev zneska v višini 1 518 465 EUR. (5) Zato je treba uporabiti sredstva ESPG, da se zagotovi finančni prispevek za vlogo, ki jo je vložila Portugalska – SPREJELA NASLEDNJI SKLEP: Člen 1 V okviru splošnega proračuna Evropske unije za proračunsko leto 2011 se iz Evropskega sklada za prilagoditev globalizaciji (ESPG) uporabi vsota 1 518 465 EUR v odobritvah za prevzem obveznosti in odobritvah plačil. Člen 2 Ta sklep se objavi v Uradnem listu Evropske unije. V [Bruslju/Strasbourgu], Za Evropski parlament Za Svet Predsednik Predsednik [1] UL C 139, 14.6.2006, str. 1. [2] UL L 406, 30.12.2006, str. 1. [3] Uredba (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1). [4] V skladu s tretjim odstavkom člena 3 Uredbe (ES) št. 1927/2006. [5] EGF/2010/002 Cataluña Automoción, COM(2010)453 konč., EGF/2010/004 Wielkopolskie, COM(2010)616 konč., EGF/2010/031 GM Belgium COM(2011)212 konč. in EGF/2011/003 Arnsberg in Düsseldorf COM(2011)447 konč. [6] Uredba (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1). [7] 22,6 % (stari od 25 do 34 let), 55 % (stari od 35 do 44 let) in 20,1 % (stari od 45 do 54 let). [8] Na Portugalskem osnovno izobraževanje/obvezno šolanje danes traja devet let. Vendar je število obveznih let formalnega izobraževanja določeno glede na datum rojstva (rojen do 31. decembra 1966 = štiri leta; rojen med 1. januarjem 1967 in 31. decembrom 1980 = šest let ter rojen po 1. januarju 1981 = devet let). [9] „Instituto do Emprego e Formaçăo Profissional-IEFP, IP“ (Inštitut za zaposlovanje in poklicno usposabljanje) je nacionalni zavod za zaposlovanje, katerega namen je spodbujanje novih in kakovostnih delovnih mest ter odpravljanje brezposelnosti z izvajanjem aktivnih politik zaposlovanja in usposabljanja. [10] Ta ukrep bo na volji vsem 726 odpuščenim delavcem. Vendar bodo za del ukrepa, ki se nanaša na informiranje in oblikovanje profila, poskrbeli zavodi za zaposlovanje in se ne bo financiral iz ESPG. 100 udeležencev, predvidenih v proračunu, bo prejelo nadomestila za prehrano in prevoz ali se bo udeležilo bolj specializiranih svetovanj. [11] UL C 139, 14.6.2006, str. 1. [12] UL L 406, 30.12.2006, str. 1. [13] UL C […], […], str. […].